和唐使君秬古風二首  其二
作者：曾協
朝代：宋

paragraphs: 志士身許國，夫豈慕高爵。
感慨九重恩，領受千里託。
安邊志獲就，解印良亦樂。
厚祿棄千鍾，壯氣橫六幕。
造朝吐奇論，投合期契鑰。
終焉謾喋喋，遠意誰領略。
琳館返高卧，鈴齋休畫諾。
擬尋一畝宮，未辦千金橐。
松楸已在眼，阡陌想交錯。
迴頭長安日，傾心比葵藿。